b'\n_START_ARTICLE_\nKonstantinas Bogdanas\n_START_SECTION_\nBiografija\n_START_PARAGRAPH_\nGim\xc4\x97 \xc5\xbdeimi\xc5\xb3 dvare. Mok\xc4\x97si Pae\xc5\xbeeri\xc5\xb3 prad\xc5\xbeios mokykloje, 1939\xe2\x80\x931944\xc2\xa0m. Bir\xc5\xbe\xc5\xb3 gimnazijoje. 1944\xc2\xa0m. buvo \xc4\xafstoj\xc4\x99s \xc4\xaf Vietin\xc4\x99 rinktin\xc4\x99, Marijampol\xc4\x97s karo mokyklos kari\xc5\xabnas. 1944\xe2\x80\x931945\xc2\xa0m. mok\xc4\x97si Panev\xc4\x97\xc5\xbeio mokytoj\xc5\xb3 seminarijoje. 1947\xe2\x80\x931951\xc2\xa0m. Kauno 6-osios ir 7-osios gimnazij\xc5\xb3, Kauno mokytoj\xc5\xb3 seminarijos mokytojas. 1951\xc2\xa0m. su pagyrimu baig\xc4\x97 Kauno taikomosios ir dekoratyvin\xc4\x97s dail\xc4\x97s institut\xc4\x85 (d\xc4\x97stytojai Robertas Antinis, Bronius Pundzius, Juozas Mik\xc4\x97nas)._NEWLINE_1951\xe2\x80\x931993\xc2\xa0m. (su 1953\xe2\x80\x931956\xc2\xa0m. pertrauka) Vilniaus dail\xc4\x97s instituto (VDI) d\xc4\x97stytojas. 1953\xe2\x80\x931956\xc2\xa0m. SSRS dail\xc4\x97s akademijos I. Repino dail\xc4\x97s instituto Leningrade aspirantas. 1956\xc2\xa0m. apgyn\xc4\x97 kandidato disertacij\xc4\x85, menotyros kandidatas, humanitarini\xc5\xb3 moksl\xc5\xb3 daktaras, profesorius._NEWLINE_1956\xe2\x80\x931962\xc2\xa0m. Lietuvos dailinink\xc5\xb3 s\xc4\x85jungos valdybos sekretorius, 1962\xe2\x80\x931982\xc2\xa0m. pirmininko pavaduotojas. 1961\xe2\x80\x931988\xc2\xa0m. VDI Skulpt\xc5\xabros katedros ved\xc4\x97jas, 1962\xe2\x80\x931969\xc2\xa0m. instituto prorektorius mokslo ir mokymo reikalams. 1982\xe2\x80\x931987\xc2\xa0m. Lietuvos dailinink\xc5\xb3 s\xc4\x85jungos valdybos pirmininkas. 1983\xc2\xa0m. SSRS dail\xc4\x97s akademijos narys korespondentas. 1985\xe2\x80\x931989\xc2\xa0m. LSSR Auk\xc5\xa1\xc4\x8diausiosios Tarybos deputatas._NEWLINE_Palaidotas Saltoni\xc5\xa1ki\xc5\xb3 kapin\xc4\x97se, Vilniuje.\n_START_SECTION_\nK\xc5\xabryba\n_START_PARAGRAPH_\nRa\xc5\xa1\xc4\x97 ir publikavo eil\xc4\x97ra\xc5\xa1\xc4\x8dius, daugelio straipsni\xc5\xb3 dail\xc4\x97s ir kult\xc5\xabros klausimais respublikos ir u\xc5\xbesienio spaudoje autorius. Atk\xc5\xabr\xc4\x97 kelis bajor\xc5\xb3 herbus, dalyvavo Lietuvos herbo konkurse (II premija)._NEWLINE_Suk\xc5\xabr\xc4\x97 kelis \xc5\xa1imtus monumentaliosios, daugiafig\xc5\xabrin\xc4\x97s ir portretin\xc4\x97s skulpt\xc5\xabros darb\xc5\xb3. Vienas \xc5\xbeymiausi\xc5\xb3 \xe2\x80\x9eleninianos\xe2\x80\x9c k\xc5\xabr\xc4\x97j\xc5\xb3 Lietuvoje. Realistiniai k\xc5\xabriniai pasi\xc5\xbeymi kompozicijos, plastini\xc5\xb3 form\xc5\xb3 \xc4\xafvairove, psichologin\xc4\x97s charakteristikos tikslumu, med\xc5\xbeiagos (bronza, marmuras, granitas) savybi\xc5\xb3 i\xc5\xa1ry\xc5\xa1kinimu. _NEWLINE_Nuo 1951\xc2\xa0m. dail\xc4\x97s darod\xc5\xb3 Vilniuje, Bir\xc5\xbeuose, Maskvoje (Rusija), Helsinkyje (Suomija), Sofijoje (Bulgarija), Belgrade (Jugoslavija), Vienoje (Austrija), Rygoje (Latvija), Pekine (Kinija) ir kt. dalyvis.\n_START_SECTION_\nCitata\n_START_PARAGRAPH_\nPernai man LATGA-A atsiunt\xc4\x97 ra\xc5\xa1t\xc4\x85, ar sutinku, kad mano darbai, kurie pateko \xc4\xaf Gr\xc5\xabto park\xc4\x85, b\xc5\xabt\xc5\xb3 apmokestinti,\xc2\xa0\xe2\x80\x93 \xe2\x80\x9eRespublikai\xe2\x80\x9c pasakojo K. Bogdanas.\xc2\xa0\xe2\x80\x93 Nepasira\xc5\xa1iau, nes jau kart\xc4\x85 valstyb\xc4\x97 man u\xc5\xbe juos sumok\xc4\x97jo. U\xc5\xbe kiekvien\xc4\x85 paminkl\xc4\x85 gavau po kelis t\xc5\xabkstan\xc4\x8dius rubli\xc5\xb3. I\xc5\xa1 Viliumo Malinausko nieko nereikalavau ir nereikalauju,\xc2\xa0\xe2\x80\x93 tvirtino K. Bogdanas.\xc2\xa0\xe2\x80\x93 Juo labiau, kad su\xc5\xbeinoj\xc4\x99s, jog ten atsidurs mano darbai, pats nuvykau, i\xc5\xa1rinkau jiems viet\xc4\x85, su V. Malinausku ta proga po taurel\xc4\x99 pak\xc4\x97l\xc4\x97me. Anks\xc4\x8diau k\xc4\x97liau triuk\xc5\xa1m\xc4\x85 tik d\xc4\x97l to, kad demontuoti paminklai m\xc4\x97tosi, kitus sprogdina, o Kult\xc5\xabros ministerija tik pro pir\xc5\xa1tus \xc5\xbei\xc5\xabri. Ne mano reikalas, kad V. Malinauskas ima pinigus i\xc5\xa1 lankytoj\xc5\xb3. Man, kaip menininkui, svarbiausia, kad jis sutvark\xc4\x97 ir mano, ir koleg\xc5\xb3 darbus, gra\xc5\xbeiai juos pastat\xc4\x97. Beje, tame parke yra visi meniniu po\xc5\xbei\xc5\xabriu geriausi sovietme\xc4\x8dio darbai". K. Bogdanas teig\xc4\x97 niekada nei\xc5\xa1si\xc5\xbead\xc4\x97siantis savo \xe2\x80\x9eideologin\xc4\x97s\xe2\x80\x9c k\xc5\xabrybos, nes teko i\xc5\xa1gyventi gana sunki\xc4\x85 epochai Jo teigimu, tai, kas puo\xc5\xa1\xc4\x97 netolimos praeities Lietuvos miestus, turi pamatyti ir dabartinis jaunimas, kuris apie sovietmet\xc4\xaf nieko ne\xc5\xbeino.'